KIRJALLINEN KYSYMYS P-2783/01 esittäjä(t): Glyn Ford (PSE) komissiolle. CE-merkintä.



Virallinen lehti nro 081 E , 04/04/2002 s. 0209 - 0209



KIRJALLINEN KYSYMYS P-2783/01 esittäjä(t): Glyn Ford (PSE) komissiolle (28. syyskuuta 2001) Aihe: CE-merkintä Sähköpistooleita myyvät yritykset voivat edistää tuotteidensa myyntiä unionissa CE-merkinnällä. Monet yritykset pitävät tätä myyntivalttina erityisesti silloin, kun on kyse unionin ulkopuolisiin maihin suuntautuvasta myynnistä. Amnesty International on ilmoittanut, että eräs ranskalainen yritys vakuutti sähköpistoolinsa mainoksessa, että tuotteella on kahden vuoden eurooppalainen takuu. Sähköpistoolin pakkauksessa oli CE-merkintä. Mitä mieltä komissio on CE-merkinnän käytöstä kidutusvälineiden markkinointikeinona? Aikooko komissio tarkistaa tällaisia välineitä valmistavien yritysten CE-merkinnän käyttöä, jotta se voitaisiin kieltää? Erkki Liikasen komission puolesta antama vastaus (31. lokakuuta 2001) CE-merkinnästä säädetään teknistä yhdenmukaistamista koskevien direktiivien vaatimustenmukaisuuden arviointimenettelyjen eri vaiheissa käytettäviksi tarkoitetuista moduuleista ja CE-merkinnän kiinnittämistä koskevista säännöistä ja käytöstä 22 päivänä heinäkuuta 1993 tehdyssä neuvoston päätöksessä 93/465/ETY(1) ja 22 päivänä heinäkuuta 1993 annetussa neuvoston direktiivissä 93/68/ETY(2). Viimeksi mainitussa säädetään CE-merkinnän sisällyttämisestä useisiin alakohtaisiin teknistä yhdenmukaistamista koskeviin direktiiveihin. CE-merkintä on kiinnitettävä kaikkiin tuotteisiin, jotka kuuluvat sellaisen teknistä yhdenmukaistamista koskevan direktiivin soveltamisalaan, jossa merkinnästä säädetään. Merkintä tarkoittaa, että tuote on sovellettavan teknistä yhdenmukaistamista koskevan direktiivin (direktiivien) oikeudellisesti sitovien vaatimusten mukainen. Valmistaja on vastuussa CE-merkinnän kiinnittämisestä, vaikka direktiiveissä usein edellytetäänkin ulkopuolisen vaatimustenmukaisuutta arvioivan elimen väliintuloa. Jäsenvaltiot ovat vastuussa näiden elinten nimeämisestä direktiivien säännösten mukaisesti. Useat komission yksiköt ovat vastuussa teknistä yhdenmukaistamista koskevista direktiiveistä, joissa säädetään CE-merkinnästä, vaikkakin useimmat niistä kuuluvat yritystoiminnan pääosaston vastuualueeseen. Komissio ei kuitenkaan puutu suoraan tuotteiden vaatimustenmukaisuuden arviointiprosessiin eikä CE-merkinnän myöntämiseen. Kaikkien valmistajien, joiden tainnutusaseet kuuluvat sellaisen teknistä yhdenmukaistamista koskevan direktiivin soveltamisalaan, jossa säädetään CE-merkinnästä, on kiinnitettävä tämä merkintä kyseisiin tuotteisiin. Komissiolla ei ole tietoa siitä, kuinka monia valmistajia tämä koskee. Aiemmassa vastauksessaan Rosemarie Wemheuerin kirjalliseen kysymykseen E-3259/97 komissio totesi, että hyvin monenlaisia laitteita on mahdollista käyttää kidutustarkoituksiin. Ei myöskään ole aina mahdollista todeta etukäteen, millaiseen tarkoitukseen kyseistä laitetta tullaan käyttämään. Tästä syystä komissio katsoo, ettei näitä direktiivejä sovellettaessa ole mahdollista käsitellä eri tavoin laitteita, joita voidaan mahdollisesti käyttää kidutusvälineinä. Tästä huolimatta, ja jotta arvoisan parlamentin jäsenen ilmaisema huoli voitaisiin ottaa huomioon, komissio on parhaillaan laatimassa ehdotusta neuvoston asetukseksi sellaisten laitteiden kaupasta, joita voidaan käyttää kidutukseen tai julmaan, epäinhimilliseen tai halventavaan kohteluun tai rankaisemiseen. Tämän asetuksen tarkoituksena on muun muassa estää laitteiden, joita ei ole suunniteltu kidutukseen, mutta joita voidaan siihen käyttää, vienti, myynti, luovutus ja toimittaminen henkilöille tai yhteisöille yhteisön ulkopuolisiin maihin. Myös tällaisten laitteiden tuonti ja hankinta yhteisön ulkopuolelta kielletään. Asetuksen liitteessä luetellaan laitteet, joihin kieltoa sovelletaan. Kielto koskee myös tainnutusaseita. (1) EYVL L 220, 30.8.1993. (2) EYVL L 220, 30.8.1993.